Document ID: /roh_data/filtered/fineweb-2-filterrobots_roh.jsonl.gz/71873

La regenza empermetta a la citad da Cuira ina contribuziun chantunala da maximalmain 3,7 milliuns francs per engrondir la staziun Cuira Vest. Il credit sto dentant anc vegnir approvà dal Cussegl grond, communitgescha la regenza.
Tut en tut custa il project 67,9 milliuns francs. La gronda part dals custs per la renovaziun da la staziun surpiglia la Viafier retica, radund 37 milliuns francs. Il Cussegl grond vegn a tractar la fatschenta en la sessiun da december. Il credit d’impegn sto vegnir suttamess al referendum da finanzas facultativ.
Rinforzar il traffic public
La staziun futura Cuira Vest è planisada sco center da traffic multimodal cun colliaziun al traffic public surregiunal. Ella duai gidar considerablamain a rinforzar il traffic public sco er il traffic betg motorisà.
En spezial ston era vegnir realisadas las pretensiuns da la Lescha federala davart l'eliminaziun dals dischavantatgs envers persunas cun impediments. Il project da la citad da Cuira sa cumpona da 13 projects parzials, dals quals quatter èn subvenziunabels tenor la lescha dal traffic public.
Elements centrals furman la nova staziun Cuira Vest, las entradas als perruns ost e vest, la nova plazza da la staziun, la staziun da midada da bus e da l'auto da posta, la staziun da velos, las colliaziuns da sendas e vias da velo, l'engrondiment da la punt Raschärenstrasse, la renovaziun da la Raschärenstrasse e la sanaziun dal sutpassadi Rheinfelsweg.